A4-0266/95

Päätöslauselma komission lentoliikenteen ruuhka- ja kriisitilanteita koskevasta tiedonannosta (KOM(95)0318 - C4-0355/95)

Euroopan parlamentti, joka

- ottaa huomioon komission tiedonannon lentoliikenteen ruuhka- ja kriisitilanteista (KOM(95)0318 - C4-0355/95),

- ottaa huomioon 18. syyskuuta 1992 ilmatilan täyttymisestä ja lentoliikenteen valvonnasta ((EYVL C 284, 2.11.1992, s. 170)) sekä 27. syyskuuta 1994 Euroopan lentoliikenteen valvonnasta ((EYVL C 305, 31.10.1994, s. 24)) antamansa päätöslauselmat,

- ottaa huomioon liikenne- ja matkailuvaliokunnan mietinnön (A4-0266/95),

A. ottaa huomioon, että lentoliikenne on tällä hetkellä kovan paineen alla, mikä johtuu lentoliikenteen ruuhkautumisesta,

B. ottaa huomioon, että tämä ruuhkautuminen johtuu kysynnän ja kapasiteetin välisestä epätasapainosta ja Euroopan lentoliikenteen nykyisen hallintajärjestelmän hajanaisuudesta sen koostuessa erillisistä kansallisista järjestelmistä, joissa sovelletaan erilaisia teknisiä järjestelmiä,

C. ottaa huomioon, että tämä järjestelmä luo jäykkyyttä ja joustamattomuutta, joka estää ilmatilan sopeuttamisen liikenteen kausivaihteluun Euroopassa ja merkitsee myös, että kaikki yhteiskunnallisista tai teknisistä syistä aiheutuvat vaikeudet tai puutteet yhdellä lentokentällä heijastuvat koko järjestelmään ja johtavat pullonkauloihin tai kriisitilanteisiin Euroopan lentoliikenteessä,

D. on huolissaan huomattavista kustannuksista ja epämukavuudesta, joita tämä ruuhkautuminen aiheuttaa matkustajille, lentoyhtiöille ja viime kädessä liiketoiminnalle yleensä,

E. ottaa huomioon, että tehokas lentoliikennejärjestelmä on olennainen osa infrastruktuuria, joka tarvitaan siviili-ilmailualan yhtenäismarkkinoiden tukemiseksi, Euroopan talouden kilpailukyvyn parantamiseksi ja henkilöiden ja tavaroiden liikkuvuuden edistämiseksi,

F. ottaa huomioon, että Euroopan siviili-ilmailukonferenssin (ECAC) ja Euroopan lentoturvallisuusjärjestön (Eurocontrol) tekemä tärkeä työ lentoliikenteen hallinnan ja ohjauksen alalla sekä ECAC:n ministeritason kokousten 20. lokakuuta 1988, 24. huhtikuuta 1990, 17. maaliskuuta 1992 ja 10. kesäkuuta 1994 tekemät asiaa koskevat johtopäätökset tulisi tunnustaa, jotta vältyttäisiin kustannuksia aiheuttavalta kaksinkertaiselta työltä,

G. ottaa huomioon, että komission tiedonanto käsittelee vain kriisitilanteita eikä laajempaa ongelmaa, joka koskee Euroopan lentoliikenteen valvontakapasiteetin rakenteellista puutteellisuutta tai yhtenäisen lennonhallintajärjestelmän tarvetta, jotka ovat pian ilmestyvän valkoisen kirjan aiheena;

1. Pyytää sekä komissiota että neuvostoa toimimaan katalysaattoreina sellaisen poliittisen tahdon luomiseksi, jota ruuhka- ja kriisitilanteen lievittäminen edellyttää tiettyinä aikoina vuodessa lentoliikenteen valvonnassa;

2. Muistuttaa, että korkean turvallisuustason säilyttäminen on avainasemassa lentoliikenteessä ja lentoliikenteen valvonnassa; pyytää jäsenvaltioita tekemään toimintakenttänsä rajoissa kaiken mahdollisen tämän turvallisuustason takaamiseksi;

3. Uskoo, että lentoliikenteen valvonnan kehittämisessä lähestymistavan täytyy aina olla asteittainen ja kehityksen tulee tapahtua niin, että tarvittavat uudet teknologiat pystytään integroimaan järjestelmällisesti;

4. Panee tyytyväisenä merkille komission tiedonannon lentoliikenteen ruuhka- ja kriisitilanteista olemassa olevan lennonhallintajärjestelmän puitteissa ja tunnustaa lyhyen aikavälin tarpeen yhdenmukaistaa ja yhdistää jäsenvaltioissa käytössä olevat eri lennonjohtojärjestelmät (ATC);

5. Katsoo, että tässä tiedonannossa esitetyt ehdotukset ja toimenpiteet voivat myötävaikuttaa kriisitilanteiden lievittämiseen ja tämän asiakirjan perusteella:

a) vaatii Eurocontrolin johtaman lentoliikenteen ohjauksen keskusyksikön (CFMU) vahvistamista ja toimivallan lisäämistä sen päätösten toimeenpanon parantamiseksi;

b) kannattaa ajatusta sellaisten mekanismien luomisesta, jotka mahdollistaisivat olemassa olevan lentoliikenteen valvontakapasiteetin jakamisen yhteistyöperiaatteella, huomauttaen kuitenkin, että tämä edellyttää koordinoivaa elintä, jolla on enemmän toimivaltaa;

c) pyytää, että yhteisön tasolla määriteltäisiin vähimmäispalvelun taso odottamattomien yhteisön alueella tapahtuvien vakavien lentoliikennehäiriöiden (kriisin) varalta matkustajien oikeuksien turvaamiseksi;

d) pyytää kaikkia jäsenvaltioita määräämään, että sekä lentokenttien että lentoyhtiöiden on julkaistava säännöllisesti täsmällisyystaulukot sekä tilastot työtaistelutoimenpiteistä ja muista myöhästymissyistä paikkansapitävien tietojen takaamiseksi lentoliikenteen käyttäjille;

e) vaatii poliittista tukea Eurocontrolin johtaman kriisiyksikön toiminnan tukemiselle sen onnistumisen varmistamiseksi;

f) pyytää Eurocontrolia harkitsemaan, että se selvittäisi mahdollisuuksia lentoliikenteen ohjauksen tehostamiseen ruuhka-aikoina;

g) huomauttaa, että kansallisten viranomaisten tulisi varata lennonjohdollisia lähtöaikoja (slot-aikoja) lentoliikennejärjestelmään, jota Eurocontrol koordinoi;

h) pitää nykyisiä sääntöjä, jotka perustuvat siihen, että ensin tullutta palvellaan ensin, hyvin tärkeinä;

i) katsoo, että olisi tehtävä tutkimus olemassa olevien, ruuhka- ja kriisitilanteissa sovellettavien ensisijaisuusmääräysten vaikutuksista, erityisesti reuna-alueilla, sekä mahdollisista mukautuksista lentoliikenteen sujuvuuden parantamiseksi näissä tilanteissa;

6. Pyytää Euroopan unionia antamaan täyden tukensa ja toimimaan johtavassa asemassa Eurocontrolin kehittämien ja hallinnoimien EATCHIP-ohjelman (Euroopan lennonjohdon yhdenmukaistamis- ja yhdistämisohjelma) ja APATSI- ohjelman (lentokenttä-/lentoliikennepalvelujen rajapinta) toimeenpanossa sekä erityisesti parantamaan näiden ohjelmien päätöksentekomenettelyjä ja tehokkuutta;

7. Kehottaa kaikkia jäsenvaltioita liittymään kansainväliseen yleissopimukseen lentoliikenteen turvallisuutta koskevasta yhteistyöstä (Eurocontrol);

8. Kehottaa kaikkia valtioita, jotka ovat Euroopan siviili-ilmailukonferenssin (ECAC) jäseniä, liittymään Eurocontroliin;

9. Pyytää jäsenvaltioita, jotka ovat kansainvälisen lentoliikenteen turvallisuutta koskevan yhteistyösopimuksen (Eurocontrol) sopimuspuolia, toteuttamaan tarvittavat toimenpiteet, jotta yleissopimukseen lisättäisiin lauseke, joka mahdollistaa yhteisön liittymisen siihen;

10. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Euroopan siviili- ilmailukonferenssille ja Eurocontrolille.